Rússneska lögreglan hefur handtekið meira en þúsund manns í mótmælum víða um land. Viðbúnaður er mikill og sérstaklega í höfuðborginni Moskvu þar sem fólki er sópað upp í rútur nánast um leið og það mætir til að mótmæla. Mótmælendur krefjast þess að stjórnarandstæðingurinn Alexei Navalny verði látinn laus úr fangelsi.
Pútin er þjófur hrópa mótmælendur í borginni Novosibirsk í Síberu sem létu nístandi kulda og hættu á handtöku ekki stöðva sig. Mestur er viðbúnaðurinn í höfuðborginni. Miðborg Moskvu hefur nánast verið lokað. Fólk virðist gripið af lögreglu um leið og það lætur sjá sig og er sett upp í brynvarðar rútur.
Meira en þúsund hafa verið handtekin það sem af er degi. Rússneski miðillinn Meduza segir að mótmæli hafi verið skipulögð í 142 borgum um land allt. Alexei Navalny var handtekinn 17. janúar um leið og hann kom til Moskvu frá Berlín. Þar dvaldi hann í fimm mánuði eftir að eitrað var fyrir honum í Síberíu í ágúst. Rússnesk stjórnvöld neita ábyrgð í málinu en samkvæmt rannsókn sem birt var á vefsíðu Bellingcat fylgdu útsendarar rússnesku leyniþjónustunnar Navalny eftir á meir en 30 ferðalögum í þrjú ár áður en látið var til skarar skríða.
Eiginkona Alexei Yulia Navalnaya Navalnæja birti mynd af fjölskyldunni á Instagram og hvatti fólk til þess að láta í sér heyra í dag. Ein hrædd manneskja sem situr í sextán hæða byrgi með froðudiskóteki ákveður örlög okkar - skrifar hún undir myndina og á þar við forsetann Vladimír Pútín, sem að sögn eiginmanns hennar, lét byggja 17.000 fermetra glæsihöll við Svartahaf. Hann setur sum í fangelsi og eitrar fyrir öðrum - skrifar Yulia en þetta þarf ekki að vera svona áfram og verður ekki.
Tugir þúsunda mótmæltu einnig síðasta laugardag þá voru minnst 3500 handtekin. Mál Navalny hefur hreyft við fólki og mörg eru að mæta til mótmæla í fyrsta sinn á ævinni. Þá hafa þekktir leikarar og tónlistarfólk lýst yfir stuðningi við hann og einnig fyrrum fyrirliði landsliðsins í fótbolta sem eru nokkur tíðindi þar sem íþróttafólk hefur hingað til haldið sig frá stjórnmálum að mestu.
Meira en þúsund hafa verið handtekin í Rússlandi í dag við mótmæli til stuðnings Alexei Navalny. Í Moskvu er gríðarlegur viðbúnaður lögreglu og er fólki sópað upp í brynvarðar rútur. 